Regeringen er i samarbejde med SF, Enhedslisten og Dansk Folkeparti blevet enige om at fordele en kvart million kroner til at styrke den kollektive trafik. Ud af den kvarte milliard tilfalder der Nordjylland knap 18 millioner kroner. - Det er rigtig godt og meget positivt, at vi i Nordjylland får de penge. Især taget i betragtning, at det er en aftale, der har stort fokus Hovedstaden, er det flot, at der ryger så mange penge til nordjyske initiativer. Jeg er som nordjysk folketingsmedlem og transportordfører meget tilfreds med den aftale, siger Rasmus Prehn (S). Målet med den nye aftale er blandt andet at få etableret supercykelstier i hele landet. Det betyder, at der i Nordjylland skal etableres en supercykelsti, der skal føre ud til der nye supersygehus. Desuden skal millionerne til Nordjylland sikre bedre fremkommelighed for busserne på Hobrovej og Hjørringvej i Aalborg, og der skal internet i skole - og uddannelsesbusser i Frederikshavn Kommune. Mariagerfjord Kommune skal have en sightseeingbus, Morsø Kommune får en sommerbus, og så er der ydermere sat penge af til, at Thisted Kommune skal få flere til at benytte den kollektive trafik.

Referat:
Regeringen har fredag formiddag fordelt en kvart milliard kroner til trafik-projekter rundt i landet. Og knap 18 millioner kommer til Nordjylland.